
РЕШЕНИЕ 
№ РС-310-18-020
Днес, на 20.03.2019г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Пламен Георгиев
Антоанета Георгиева - Цонкова- член
Пламен Йоцов - член
Силвия Къдрева- член
У С Т А Н О В И :
Производството е по реда на чл.71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-310/19.07.2018г.
Сигналът е насочен срещу Лилия Димитрова Консулова – общински съветник в Общински съвет (ОбС) – Х.
По същество, в сигнала се твърди, че като общински съветник в Общински съвет – Х. и в това си качество лице, заемащо висша публична длъжност по чл.6, ал.1, т.32 от ЗПКОНПИ, Консулова е гласувала „за“ приемане на Решение №671 по т. VIII от Протокол №34 от 27.04.2018г. на Общински съвет – Х., с което е определена за секретар на Комисия за провеждане на конкурс за „Възлагане на управлението на „Диагностично-консултативен център (ДКЦ) 1-Х.“ ЕООД“ и е определено възнаграждение за участие в комисията. Като секретар на същата комисия тя е участвала в заседание, проведено на 14.06.2018г. за провеждане на конкурса и класиране на участниците, като е оценила и класирала на първо място Я.Я. – съсобственик и съуправител на „***“ ООД, ЕИК ***, гр. Х. В същия медицински център Консулова и съпругата на Я. – М.Я., като съдружници и съуправители на Амбулатория групова практика за първична медицинска помощ „***“ ООД, ЕИК***, гр. Х., ползват медицински кабинети, въз основа на сключен договор за наем.
Към сигнала са приложени като доказателства: Решение №671 от 27.04.2018г. и Решение №713 от 29.06.2018г. на ОбС-Х., справки от Търговски регистър за Амбулатория групова практика за първична медицинска помощ (АГППМП) „***“ ООД, ЕИК ***, гр. Х., за МБАЛ „***“ ООД, гр. Х., ЕИК *** и Медицински център (МЦ) „***“ ЕООД, гр. Х., ЕИК***.
Във връзка с твърденията в сигнала Комисията е изискала и получила от Постоянната комисия по чл.72, ал.2, т.3 от ЗПКОНПИ при Общински съвет – Х., писмо вх. №14443 от 05.11.2018г., доказателства за служебното качество на Лилия Консулова - клетвен лист, подадените от нея декларации по чл.12 от ЗПУКИ (отм.), както и цялата документация, свързана с процедурата по провеждане на конкурс за възлагане на управлението на  „ДКЦ 1-Х.“ ЕООД.
От МЦ „***“ ООД е изискана и получена информация, писмо вх. №16710 от 05.12.2018г. на КПКОНПИ, относно това дали Лилия Консулова ползва или е ползвала кабинет в сградата на медицинския център, както и доказателства за това - Договор за наем от 04.01.2016г.
Комисията служебно е извършила справки в регистър НБД „Население“ и в Търговски регистър по партидите на АГППМП „***“ ООД, ЕИК ***, гр. Х., за МБАЛ „***“ ООД, гр. Х., ЕИК *** и МЦ „***“ ЕООД, гр. Х., ЕИК***.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице, с посочени три имена и адрес и е подписан.
Лилия Димитрова Консулова е избрана за общински съветник в Общински съвет – Х. на проведените на 25.10.2015г. местни избори за кметове и общински съветници. Същата е подписала клетвен лист и на 09.11.2015г. е подала декларации по чл.12 от ЗПУКИ (отм.), като в декларацията си по т.2 е декларирала участие в АГППМП „***“ ООД, град Х.
От събраните по преписката доказателства се установи, че като общински съветник в Общински съвет – Х., Консулова е участвала в заседание на 27.04.2018г. и е гласувала „за“ при приемането на Решение №671 по Протокол №34 от 27.04.2018г. на Общински съвет- Х., по т. VIII от което, тя е определена за секретар на Комисия за провеждане на конкурс за „Възлагане на управлението на „ДКЦ 1-Х.“ ЕООД“, като с решението е определено и възнаграждение за участие в комисията, в размер на 100 лева на участник, еднократно.
Решение №671 по Протокол №34 от заседание на ОбС-Х. от 27.04.2018г. е обявено на сайта на Община Х. В обявата за конкурса подробно са посочени изискванията за заемане на длъжността, етапите на конкурса, срокът за подаване на документи, мястото и датата на провеждането му, както и съставът на комисията по провеждане на конкурса.
От представен по преписката Протокол от 14.06.2018г. от заседание на Комисия за провеждане на конкурс за „Възлагане на управлението на „ДКЦ 1-Х.“ ЕООД“ е видно, че в качеството й на секретар на същата комисия Лилия Консулова е участвала във всички етапи от провеждането на конкурса: в отварянето на пликовете по реда на тяхното постъпване, разглеждането на документите на участниците в конкурса и проверката за съответствие с поставените изисквания, в допускането на участниците до следващ етап от конкурса, в запознаването и в оценяването на представените от кандидатите „Програми за развитието и дейността на „ДКЦ 1-Х.“ ЕООД“, както и в третия етап от конкурса – събеседването. Консулова е участвала и в самото събеседване, в оценяването на кандидатите, в крайното обединяване на оценките на членовете на комисията и в класирането на участниците. След провеждане на конкурсната процедура на 14.06.2018г. Комисията за провеждане на конкурса е класирала на първо място кандидата Я.Я., за когото Консулова е дала най-високи оценки във всички етапи на конкурса.
По преписката е представено писмо от Председателя на Общински съвет – Х., рег. инд. П-339-11 от 15.06.2018г., до В.Б. – заместник-кмет на Община Х. и Председател на Комисия за провеждане на конкурс за „Възлагане на управлението на „ДКЦ 1-Х.“ ЕООД“, с което го уведомява, че на 15.06.2018 =г. в деловодството на Общински съвет – Х. е постъпило заявление от Лилия Консулова, с което същата си прави отвод от състава на конкурсната комисия, с мотиви, свързани с „възможността за потенциален конфликт на интереси с класирания участник – д-р Я.Я.“.
Във връзка с така направения в деня, следващ деня на провеждане на конкурса, самоотвод, Комисията за провеждане на конкурса /без налични доказателства и информация за повторното й събиране и провеждане на ново заседание/ е променила и допълнила Протокола от 14.06.2018г., като в т. IX от същия е отразила направения от Консулова на 15.06.2018г. самоотвод. На тази база комисията е преизчислила оценките на кандидатите, като е изключила оценките, дадени от Консулова и е класирала кандидатите въз основа на оценките, дадени от останалите четирима членове. След преизчисляването не е настъпила промяна в класирането на участниците в конкурса. По т. X от Протокола от 14.06.2018г. комисията е приела решение да предложи на ОбС-Х. да утвърди класирането, като е предложила на първо място да бъде класиран д-р Я.Я.
Въз основа на предложението на Комисията за провеждане на конкурс за „Възлагане на управлението на „ДКЦ 1-Х.“ ЕООД“, на свое заседание от 29.06.2018г., Общински съвет – Х. е приел Решение №713, с което е утвърдил предложението на комисията и е определил за управител на „ДКЦ 1- Х.“ ООД д-р Я.Г.Я.
От справка в Търговски регистър е видно, че Лилия Консулова е съдружник в Амбулатория групова практика за първична медицинска помощ (АГППМП) „***“ ООД, ЕИК ***, гр. Х., заедно с М.Г.Я. Двете са и съуправители на дружеството. В „***“ ООД, ЕИК ***, град Х., до 30.07.2018г. съдружници и съуправители са Я.Г.Я. и Ж.Д.Ч. На 30.07.2018г. е вписана промяна, като Я.Я. е освободен като съдружник, а на негово място встъпва синът му М.Я.Я.
Видно от справка в НБД „Население“ М.Г.Я., ЕГН *** и Я.Г.Я., ЕГН***, са съпрузи, а М.Я.Я. с ЕГН***, е техен син.
На основание чл.72, ал.5 от ЗПКОНПИ, с покана с изх. № ЦУ01/2950 от 29.01.2019г., Лилия Консулова, в качеството й на общински съветник в Общински съвет- Х. и лице, заемащо висша публична длъжност по чл.6, ал.1, т.32 от ЗПКОНПИ, е поканена за изслушване пред Комисията на 06.02.2019г. от 10 часа, на което същата се яви лично и бе изслушана по т.1 от дневния ред на заседанието.
В обясненията си, дадени пред Комисията по време на изслушването, Консулова заяви, че при определянето й за член на Комисията за провеждане на конкурс от Общински съвет – Х. и при гласуването на Решение №671 не е мислела, че върши нарушение, тъй като в тази комисия е трябвало да има и лекар, а в общинския съвет такива са малко. Преди заседанието на комисията за провеждане на конкурса тя не е знаела кои кандидати ще се явят, поради което не е смятала, че има проблем с участието й в работата на комисията. Едва след приключване на процедурата по провеждане на конкурса тя е размислила и преценила, че е възможно да възникне потенциален конфликт на интереси с участника в конкурса – д-р Я.Я., когото познава добре, тъй като със съпругата му са съдружници в групова практика и ползват два кабинета в сградата на „***“ООД, съдружник и съуправител в което е Я.Я. Затова и подала заявление до Председателя на Общински съвет – Х., с което се е отвела от състава на комисията, не е подписала протокола от проведеното заседание за провеждане на конкурса и не е получила възнаграждение за участието си в комисията.
По време на изслушването й Консулова предостави като доказателство по преписката Протокол от 25.07.2018г. на Постоянната комисия по обществен ред и законност към Общински съвет – Х., по т.4 от който е прието, че не съществува конфликт на интереси по отношение участието на Консулова като член на конкурсната комисия и няма допуснати нарушения на процедурата по провеждане на конкурса.
Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Лилия Димитрова Консулова, като общински съветник в Общински съвет – Х., е лице, заемащо висша публична длъжност, по смисъла на чл.6, ал.1, т.32 от ЗПКОНПИ.
Според чл.21, ал.1 от Закона за местното самоуправление и местната администрация (ЗМСМА) общинският съвет приема решения за създаване, преобразуване и прекратяване на търговски дружества с общинско имущество и избира представителите на общината в техните органи. Разпоредбата на чл.33, ал.1, т.1 от ЗМСМА гласи, че общинският съветник има право да бъде избиран в състава на постоянни и временни комисии.
Съгласно чл.56 от ЗПКОНПИ, лице, заемащо висша публична длъжност, няма право при изпълнение на задълженията си да гласува в частен интерес, като частният интерес съгласно чл.52 от ЗПКОНПИ трябва да е такъв, че да може да повлияе върху безпристрастното и обективно изпълнение на правомощията или служебните задължения на лицето, заемащо публична длъжност и да води до облага за него или за свързано с него лице.
Участвайки в гласуването на Решение №671 по Протокол №34 от 27.04.2018г. на Общински съвет – Х., с което е определена за секретар на Комисия за провеждане на конкурс за „Възлагане на управлението на „Диагностично-консултативен център 1-Х.“ ЕООД и с което е определен размера на възнаграждението за членовете на комисията, Лилия Консулова е упражнила правомощия по служба в свой частен интерес - гласувала е за себе си и за включването й като секретар на комисията за провеждане на конкурса, в това число и за следващото й се възнаграждение, като член на същата. С това си действие Консулова е нарушила забраната, въведена с разпоредбата на чл.56 от ЗПКОНПИ, а именно: като общински съветник в Общински съвет – Х. и в това си качество лице, заемащо висша публична длъжност, при изпълнение на задълженията си е гласувала в свой частен интерес.
От упражнените от Консулова правомощия по служба е реализирана нематериална облага, изразяваща се в глас и подкрепа в своя полза. Налице е и материална облага, изразяваща се във възникнала възможност за получаване на доход в пари – възнаграждение за участието й като член на комисията за провеждане на конкурса.
Ирелевантен е фактът, че в един по-късен момент Консулова се е отвела като член на комисията за провеждане на конкурса и не е получила определеното за участието й възнаграждение, тъй като към момента на гласуване на Решение №671, облагите са налице. Това е така, тъй като от значение за наличието или липсата на конфликт на интереси е облагата, по смисъла на чл.54 от ЗПКОНПИ, да бъде само възможна, без да е необходимо да е постигната или реализирана. Достатъчно е лицето, заемащо висша публична длъжност да има частен интерес, който може да повлияе върху безпристрастното и обективно изпълнение на правомощията или задълженията му по служба (В този смисъл са Решение №15558 от 25.11.2013г. на ВАС по адм. д. №8592/2013г., VII о.; Решение №10279 от 23.07.2014г. по адм.д. №14725/2013г. на ВАС, VII отд.; Решение №4475/10.04.2017г. по адм. д. №12866/2015г. на ВАС, VII отд.)
Видно от разпоредбата на §1, т.15, б.“б“ от Допълнителните разпоредби (ДР) на ЗПКОНПИ, освен наличие на роднински връзки, свързаност може да се породи и от наличието на икономически зависимости, които пораждат основателни съмнения в безпристрастността и обективността на лицето, заемащо публична длъжност. Легална дефиниция за „икономически зависимости“ ЗПКОНПИ не съдържа, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Именно, пораждането на основателни съмнения в безпристрастността и обективността на лицето, заемащо публична длъжност по отношение на идентифицираните икономически зависимости е определящо за наличието на свързаност на това основание, по смисъла на §1, т.15, б.“б“ от ДР на ЗПКОНПИ.
Икономическите зависимости по смисъла на ЗПКОНПИ имат различни практически хипотези - притежаване на дялове или акции в търговско дружество (Решение №1290 от 28.01.2013г. на ВАС по адм. д. №11138/2012г., V отд.; Решение №15558 от 25.11.2013г. на ВАС по адм. д. №8592/2013г., VII отд.); две физически лица, които притежават дялове в капитала на едно дружество с ограничена отговорност (Решение №10866 от 22.07.2011г. по адм. д. №2814/2011г. по описа на ВАС); договор за покупко-продажба (Решение №15662 от 22.12.2014г. по адм. д. №6531/2014г. по описа на ВАС); трудов или граждански договор (Решение №6781 от 20.05.2014г. по адм. д. №324/2014г. по описа на ВАС).
Видно от събраните по преписката доказателства, като съдружници в Амбулатория групова практика за първична медицинска помощ „***“ ООД, ЕИК ***, гр. Х., Лилия Димитрова Консулова и М.Г.Я. са свързани лица по смисъла на §1, т.15, б.“б“ от ДР на ЗПКОНПИ.
М.Я. и Я.Я. са съпрузи, видно от справка в НБД „Население“.
Съгласно чл.58, изречение първо от ЗПКОНПИ, лице, заемащо висша публична длъжност, няма право да участва в подготовката, обсъждането, приемането, издаването или постановяването на актове, да изпълнява контролни или разследващи функции или да налага санкции в частен интерес.
Като е участвала в заседание на Комисия за провеждане на конкурс за „Възлагане на управлението на „Диагностично-консултативен център 1-Х.“ ЕООД“ на 14.06.2018г., в това число в отварянето на пликовете по реда на тяхното постъпване, разглеждането на документите на участниците в конкурса и проверката за съответствие с поставените изисквания, в допускането им до участие в следващ етап, в запознаването и оценяването на представените от кандидатите Програми за развитието и дейността на „ДКЦ 1-Х.“ ООД, както и в събеседването със същите, в оценяването и класирането на участниците, Лилия Консулова е осъществила свои правомощия по служба.
Съгласно чл.63, във връзка с чл.65 от ЗПКОНПИ, лицето, заемащо висша публична длъжност следва да си направи самоотвод от изпълнението на конкретно правомощие или задължение по служба, като уведоми органа по избора или назначаването, незабавно след възникване или узнаване на данни за наличие на частен интерес.
Правилното и законосъобразно поведение на Консулова в случая е било, в момента на отваряне на пликовете и узнаване на обстоятелството за наличие на частен интерес, поради участието в конкурсната процедура на добре познатият й д-р Я.Я. - съпруг на свързаното с нея лице М.Я., да си направи самоотвод и да прекрати участието си в работата на комисията. Вместо това, Лилия Консулова е продължила участието си в проведеното на 14.06.2018г. заседание на Комисията за провеждане на конкурсната процедура до последния му стадий – класиране на участниците.
Макар, че на един по-късен етап – на 15.06.2018г., Лилия Консулова се е отвела и нейните оценки не са взети предвид при класиране на кандидатите, не е подписала и протокола на комисията по провеждането на конкурса, то Комисията не може да пренебрегне факта, че тя е участвала в първия етап от конкурса, преди да се пристъпи към оценяване на представените от кандидатите програми и тяхното представяне по време на събеседването, а именно – участвала е при отварянето на пликовете и при допускането на кандидатите до втория етап от конкурса. По този начин тя е участвала в обсъждането и подготовката на крайния акт – Решението на комисията за класиране на кандидатите.
По преписката е установено, че Консулова е свързано лице със съпругата на Я.Я.- М.Я.
Участвайки в заседанието на комисията на 14.06.2018г., в обсъждането и подготовката на Решението за класиране на кандидатите в конкурса, Консулова е нарушила забраната по чл.58 от ЗПКОНПИ – участвала е в подготовката и обсъждането на акт в частен интерес на свързаното с нея лице М.Я., тъй като получаването на работа от нейния съпруг Я.Я. би могло да доведе до материална облага и за свързаното лице.
В случая фактът, наведен от Консулова по време на изслушването, че се е отвела от комисията за провеждане на конкурса, не е подписала окончателния протокол и не е получила възнаграждение за участието си, не може да се отрази на крайния извод на Комисията, тъй като всичко това тя е извършила след провеждане на  конкурсната процедура на 14.06.2018г. Нещо повече, след отвеждането й конкурсната процедура не е прекратена, а е приключила с окончателен протокол от същата дата, на която е проведено заседанието на Комисията за провеждане на конкурса - 14.06.2018г., на което заседание Консулова е взела участие във всички фази, в това число в отварянето на пликовете, в допускането на кандидатите до втория етап от конкурса, в оценяването на представените от кандидатите програми, в допускането им до третия етап на конкурса, в събеседването с кандидатите и в оценяване на представянето им, както и в тяхното класиране.
От упражнените от Консулова правомощия по служба е реализирана нематериална облага по смисъла на чл.54 от ЗПКОНПИ за свързаното с нея лице М.Я., изразяваща се в помощ и възможност за получаване на работа, на длъжност, от съпруга й Я.Я. като Управител на „Диагностично-консултативен център 1-Х.“ ЕООД, както и материална облага, изразяваща се във възможността Я.Я. да получава възнаграждение за тази длъжност, което би могло да доведе и до повишаване на жизнения стандарт на семейството им.
За съставомерността на деянието по чл.52 от ЗПКОНПИ е достатъчно да е налице формално нарушение на посочената разпоредба, водещо до съмнение в начина, по който се осъществяват съответните публични длъжности. Целта е предотвратяването на съмнения, че лицата заемащи публични длъжности, осъществяват правомощията си на база на лични и роднински отношения, а не на база законоустановените критерии. (Решение №115 от 06.01.2016г. на ВАС-VII отд., по адм. дело №1439/ 2015г.).
Нарушенията на разпоредбите на чл.56 и чл.58 от ЗПКОНПИ са извършени в град Х.
Установените от Комисията нарушения налагат реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл.81 от ЗПКОНПИ.
На основание чл.81, ал.1 от ЗПКОНПИ и във връзка с писмо от Общински съвет- Х., вх. № ЦУ01/7291 от 07.03.2019г. на КПКОНПИ, на отнемане в полза на общината подлежи сума в размер на 34,56 /тридесет и четири и 0,56/ лева, представляваща полученото от Консулова нетно дневно възнаграждение за 27.04.2018г. - датата, на която същата е гласувала Решение №671 по Протокол №34 от 27.04.2018г. на Общински съвет – Х., с което е определена за секретар на Комисия за провеждане на конкурс за „Възлагане на управлението на „Диагностично-консултативен център 1-Х.“ ЕООД и е определен размера на възнаграждението за членовете на комисията. От цитираното писмо от Общински съвет-Х. става ясно, че за датата, на която Консулова е участвала в заседание на Комисия за провеждане на конкурс за „Възлагане на управлението на „Диагностично-консултативен център 1-Х.“ ЕООД“, в Общински съвет – Х. няма налични данни за получено от Консулова възнаграждение.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74 от ЗПКОНПИ, във вр. с чл.171 от ЗПКОНПИ и чл.81, ал.1 и ал.2 от ЗПКОНПИ
РЕШИ:
УСТАНОВЯВА конфликт на интереси по отношение на Лилия Димитрова Консулова с ЕГН ***, общински съветник в Общински съвет – Х. и лице, заемащо висша публична длъжност, по смисъла на чл.6, ал.1, т.32, предложение четвърто от ЗПКОНПИ, за това, че е участвала в гласуването на Решение №671 по Протокол №34 от 27.04.2018г. на Общински съвет – Х., в свой частен интерес, което е нарушение на чл.56 от ЗПКОНПИ.
УСТАНОВЯВА конфликт на интереси по отношение на Лилия Димитрова Консулова с ЕГН ***, общински съветник в Общински съвет – Х. и лице, заемащо висша публична длъжност, по смисъла на чл.6, ал.1, т.32, предложение четвърто от ЗПКОНПИ, за това, че на 14.06.2018г. е участвала в подготовката и обсъждането на акт в частен интерес на свързано с нея лице по смисъла на §1, т.15, б. „б“ от ЗПКОНПИ, което е нарушение на чл. чл.58 от ЗПКОНПИ.
НАЛАГА: глоба в размер на 5000 (пет хиляди) лв. на Лилия Димитрова Консулова с ЕГН ***, с постоянен адрес ***, за осъществен конфликт на интереси по чл.52 от ЗПКОНПИ, за нарушение на разпоредбата на чл.56 от ЗПКОНПИ, извършено в качеството й на общински съветник в Общински съвет Х. и лице, заемащо висша публична длъжност по чл.6, ал.1, т.32 от ЗПКОНПИ.
НАЛАГА: глоба в размер на 5000 (пет хиляди) лв. на Лилия Димитрова Консулова с ЕГН ***, с постоянен адрес ***, за осъществен конфликт на интереси по чл.52 от ЗПКОНПИ, за нарушение на разпоредбата на чл.58 от ЗПКОНПИ, извършено в качеството й на общински съветник в Общински съвет Х. и лице, заемащо висша публична длъжност по чл.6, ал.1, т.32 от ЗПКОНПИ.
ОТНЕМА: в полза на общината от Лилия Димитрова Консулова с ЕГН ***, с постоянен адрес ***, сума в размер на 34,56 (тридесет и четири и 0,56) лева, представляваща нетното дневно възнаграждение за 27.04.2018г., получено от деянието, породило конфликт на интереси, на основание чл.81, ал.1 от ЗПКОНПИ.
Сумата, посочена в настоящото решение, в общ размер на 10 034,56 /десет хиляди тридесет и четири и 0, 56/ лева, следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество.
На основание чл.74, ал.3 от ЗПКОНПИ, в седмодневен срок, считано от датата на уведомяване за решението, сумата от 10 034, 56 /десет хиляди тридесет и четири и 0,56/ лева може да бъде заплатена доброволно по горепосочената банкова сметка.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
На основание чл.76, ал.1 от ЗПКОНПИ решението може да се оспори от заинтересованото лице пред Административен съд - Хасково по реда на Административнопроцесуалния кодекс, в 14-дневен срок от съобщаването му.
КОМИСИЯ:
Председател:……………………….…/Пламен Георгиев/
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

